เงินบาทกลับมาอ่อนค่าปิดที่ระดับ 35.74 บาท/เหรียญสหรัฐ
เงินบาทกลับมาอ่อนค่าลงปิดที่ระดับ 35.74 บาท/เหรียญสหรัฐ หลังนักลงทุนเทขายเงินเหรียญจากความกังวลต่อเศรษฐกิจโลก
2 ก.พ. 2559

เงินบาทกลับมาอ่อนค่าลงปิดที่ระดับ 35.74 บาท/เหรียญสหรัฐ หลังนักลงทุนเทขายเงินเหรียญจากความกังวลต่อเศรษฐกิจโลก
เมื่อวันที่ 2 ก.พ. น.ส.กาญจนา โชคไพศาลศิลป์ ผู้จัดการฝ่ายวิจัยเศรษฐกิจมหภาค บริษัทศูนย์วิจัยกสิกรไทย เปิดเผยว่า การซื้อขายเงินบาทในวันนี้ เคลื่อนไหวปิดตลาดที่ระดับ 35.74 บาท/เหรียญสหรัฐ  อ่อนค่าลงจากช่วงเช้าที่เปิดตลาดที่ระดับ 35.59 บาท/เหรียญสหรัฐ โดยระหว่างวันอ่อนค่าสุดที่ระดับ 35.77 บาท/เหรียญสหรัฐ จากการขายเงินเหรียญสหรัฐออกมาของนักลงทุน ต่างจากสัปดาห์ที่ผ่านมาซึ่งเงินบาทปรับแข็งค่าขึ้นอย่างต่อเนื่อง  
"ปัจจัยที่ทำให้เงินบาทอ่อนค่าลง ยังเกิดจากปัจจัยเดิมที่นักลงทุนยังห่วงความเสี่ยงเศรษฐกิจโลก รวมถึงกังวลต่อการชะลอตัวของเศรษฐกิจจีน หลังข้อมูล PMI ภาคการผลิตของหลายประเทศทั่วโลก (โดยเฉพาะจีน) สะท้อนทิศทางที่อ่อนแอออกมา บวกกับเศรษฐกิจโลกโดยรวมยังไม่มีภาพบวกใหม่ๆ"น.ส.กาญจนากล่าว
นอกจากนี้ ยังมีผลจากการที่นักลงทุนขายสุทธิหุ้น 632 ล้านบาท อย่างไรก็ดีนักลงทุนต่างชาติยังเข้าซื้อลงทุนสุทธิในตลาดพันธบัตรของไทย 3926 ล้านบาท ส่วนการซื้อขายในวันที่  3 ก.พ.นี้ ต้องติดตามผลการประชุมของคณะกรรมการนโยบายการเงิน(กนง.) ที่จะตัดสินดอกเบี้ยนโยบาย